



"ואני מה שמי?"
על מהות שם האדם
"לכל איש יש שם". אנחנו שומעים אותו מאות ואלפי פעמים במהלך חיינו, והוא מלווה אותנו מהרגע הראשון ועד האחרון. אבל מה באמת מסתתר מאחורי השם שקיבלנו? האם הוא רק סימן שמבדיל אותנו מאחרים, או שאולי הוא מספר משהו על מי שאנחנו, על הכוחות שלנו ואפילו על הדרך שאנו יכולים לעבור בעולם? ואם השם שקיבלנו אינו מקרי, מה הוא מבקש לספר לנו על עצמנו? במפגש היום ננסה לגלות האם אפשר להסתכל על השם שלנו לא רק כעל משהו שקיבלנו, אלא גם כמפתח קטן להיכרות עמוקה יותר עם עצמנו.
•	המדרש, להלן, מביא דו שיח בין הקב"ה למלאכי השרת, בזמן בריאת האדם הראשון. כשהקב"ה רצה להראות למלאכים את יתרונו של האדם הראשון עליהם, הוא מעביר לפניהם את כל סוגי החיות והם בניגוד לאדם לא יודעים לקרא להם בשם. האדם קרא לעצמו בשם, וגם קרא לבורא עולם בעצמו בשמו. המדרש הזה הוא המקור הראשון לכך ששמו של האדם מסתיר את מהותו. קראו:
בראשית רבה (וילנא) פרשה יז 
בשעה שבא הקב"ה לבראת את האדם, נמלך [-התייעץ עם] במלאכי השרת. אמר להן: 'נעשה אדם', אמרו לו: 'אדם זה מה טיבו?', אמר להם: 'חכמתו מרובה משלכם'. הביא לפניהם את הבהמה, ואת החיה ואת העוף. אמר להם: 'זה מה שמו?', ולא היו יודעים. העבירן לפני אדם, אמר לו: 'זה מה שמו?', אמר: 'זה שור, זה חמור, זה סוס, וזה גמל'. – 'ואתה מה שמך?' אמר לו: 'אני נאה להיקרא אדם שנבראתי מן האדמה'. – 'ואני מה שמי?' אמר לו: 'לך נאה להקראות א-דוני, שאתה אדון לכל בריותיך'. 
•	המדרש מציג את האדם כמי שמסוגל לזהות את מהותו של כל דבר ולתת לו שם, ובכך לבטא הבנה עמוקה של טבעו ותפקידו. אפילו שמו של האדם, "אדם", מבטא את מקורו באדמה ואת הקשר שבין זהותו לבין המקום שממנו נברא. מה לדעתכם יש בשם של אדם מעבר לכינוי שמאפשר לזהות אותו?
•	מה אתם חושבים שהשם שלכם מספר עליכם?
תלמוד בבלי מסכת ברכות דף ז: [מתורגם]
מניין שהשם גורם ומשפיע על האדם? אמר רבי אליעזר: שאומר הפסוק "לְכוּ חֲזוּ מִפְעֲלוֹת ה' אֲשֶׁר שָׂם שַׁמּוֹת בָּאָרֶץ" (תהלים, מו) אל תקרי שַׁמּוֹת אלא שֵׁמּוֹת. 

תלמוד בבלי מסכת יומא דף פג: [– מתורגם ומבואר]
רבי מאיר היה בודק ומדייק בשמות, רבי יהודה ורבי יוסי לא היו מדייקים בשמות. כאשר הגיעו למקום מסויים בדרך, בקשו להתארח ונענו בחיוב. אמרו לו למארח: מה שמך? - אמר להם: כידור. אמר רבי מאיר: כנראה אדם רשע הוא, שנאמר: "כי-דור תהפוכות המה". רבי יהודה ורבי יוסי הפקידו בידו את ארנקם לפני שבת, רבי מאיר לא הפקיד לו ארנקו... למחר אמרו החכמים לכידור: תן לנו את ארנקנו. הכחיש ואמר להם: לא היו דברים מעולם. אמר להם רבי מאיר: מדוע לא דייקתם בשמות? אמרו לו: מדוע לא אמרת לנו שיש לעשות זאת? אמר להם: אני רק יכול לחשוש, אבל לא לדעת בודאות שהוא גנב.
•	חז"ל מלמדים שהשם אינו רק אמצעי לזיהוי האדם, אלא עשוי להשפיע על אישיותו, זהותו ואופן התנהלותו בעולם. השם שאדם נושא איתו לאורך חייו יכול להפוך לחלק מהסיפור שהוא מספר לעצמו על מי הוא, ומה מצופה ממנו להיות. האם אתם מרגישים שהשם שלכם השפיע במידה כלשהי על מי שהפכתם להיות?

האר"י רבי יצחק לוריא בן שלמה (1534 - 1572) שער הגלגולים, הקדמה כג'. 
ונמצא כי כאשר נולד האדם וקוראים לו אביו ואמו שם אחד העולה על בדעתם, אינו באקראי ובהזדמן, כי אם הקב"ה משים בפיהם השם ההוא המוכרח אל הנשמה ההיא.. והשם הזה נרשם למעלה בכסא הכבוד...

הרב יוסף חיים ה'בן איש חי' (1834-1909) בן יהוידע, תענית יא: 'עוד יוסף חי', עקב
ידוע שאותיות השם של האדם הם צינורות השפע שלו.. והעניין הוא כי 'נפש חיה הוא שמו' – שכל אדם, חיותו תלויה באותיות שמו, שהם צינורות השפע שלו.
•	המקורות מציגים את שם האדם כחלק עמוק מזהותו, ולא רק ככינוי שניתן לו מבחוץ: השם קשור לנשמה, לחיות האדם ולדרך שבה הוא מופיע בעולם. אם השם אכן טומן בתוכו משהו מהותי על האדם, הרי שהיכרות עם משמעות שמו עשויה להפוך למסע של גילוי עצמי. אם אותיות השם הן "צינורות השפע" של האדם, האם משמעות הדבר היא שהאדם צריך גם לפעול בהתאם לשם שלו כדי לממש את הפוטנציאל שבו?

שמות רבה (וילנא) פרשה מח 
"טוב שם משמן טוב" (קהלת ז)  - כמה הולך [-ריח של] שמן טוב? מקיטון לטרקלין [-בין חדרי הבית], ושם טוב? הולך מסוף העולם ועד סופו שנאמר 'וַיֵּצֵא שם דויד בכל הארצות'.

מדרש תנחומא, פרק לה, פרשת ויקהל סימן א 
שלשה שמות נקראו לו לאדם: אחד מה שקוראים לו אביו ואמו, ואחד מה שקוראים לו בני אדם, ואחד מה שקונה הוא לעצמו. טוב מכולן מה שקונה הוא לעצמו.
•	המקורות מבחינים בין השם שאדם מקבל בלידתו לבין ה"שם" שהוא בונה לעצמו לאורך חייו, באמצעות מעשיו, בחירותיו והאופן שבו אחרים חווים אותו. השם שאדם קונה לעצמו הוא המוניטין והחותם שהוא משאיר בעולם, והוא עשוי להתפשט הרבה מעבר לנוכחות הפיזית שלו. האם אדם יכול לקבל שם מצוין, אבל במעשיו לבנות לעצמו שם אחר לגמרי?
•	השם כמעין פוטנציאל שהאדם מקבל איתו לעולם: הוא עשוי לבטא תכונות, כוחות וכיוון רוחני מסוים, אך אינו קובע את גורלו. בין השם שניתן לאדם לבין האדם שהוא בוחר להיות נשאר מרחב של בחירה חופשית, ושם מתרחש הסיפור האמיתי של חייו. קראו לסיום:
משמעות נתינת שם לאדם / תשובה לשאלה ממוקד 'חברים מקשיבים'
ביהדות מיחסים משמעות רבה לשמו של אדם. יתר על כן, בקבלה לכל אות מאותיות השם (אותיות בעברית), יש משמעות מיוחדת. דמיינו שכל אות דומה לנורה, המכילה בתוכה סוג אחר של צבע, גוון, אנרגיה ופוטנציאל שונה מחברתה. ולכן צרוף האותיות לשם אחד יוצר שם בעל ייחודיות. לפי הקבלה, בוחרת הנשמה את שמה, טרם הלידה, ומעבירה את השם באמצעות השראה לאדם כלשהו על פני כדור הארץ, (בדרך כלל לאחד מהורים המיועדים) אשר קוראים לילד בשמו עם לידתו. השם הפרטי לא משמש רק להגדרת האדם ולזיהוייו, אלא מראה גם את הצורה הרוחנית המסתתרת באדם והשפע הרוחני לו הוא זכה.
אם כך, בשם האדם נקבע הקשר והחיבור של בעל השם לרוחניות למעלה, וככל שהאדם מתקדש יותר – החיבור והקשר נעשים יותר חזקים יותר.. על נחשון בן עמינדב, שקפץ ראשון לים סוף כמעט לפני שהוא נבקע, שואלים במדרש (פרשת נשא) – למה נקרא שמו כך? לעמינדב (אביו של נחשון), הייתה מידה מאוד טובה של – להחיש ולמהר לעשות טוב [מתוך שמחה ואהבת המצווה] על כן, קרא שם בנו "נחשון", והתפלל שגם לבנו תהיה מידה טובה זו.
מכאן רואים, שטבע האב (או האם, או שניהם יחד), שמתבטא בנתינת השם – כך הפוטנציאל במעשיו של הבן.
אבל, וזה אבל חשוב מאוד - אף על פי, שאוחזת בהורים מעין רוח קודש בעת בחירת שם לילדם, ישנו כוח הבחירה החופשית, שנאמר: "הכל בידי שמיים חוץ מיראת שמיים".
לפי משפט זה כל חיי האדם, ובפרט הגמול והעונש על בחירות האדם, קבועים בידי שמיים, אבל הבחירה עצמה נמצאת בידי האדם.. בשם האדם נקבע, עקב צירוף האותיות, הקשר והחיבור של בעל השם לרוחניות למעלה. בטבע האב (או האם, או שניהם יחד), שמתבטא בנתינת השם – כך הפוטנציאל במעשיו של הבן, אבל מצד שני: הבחירה עצמה במעשים נמצאת בידי האדם.

